
–	uzimajući u obzir članak 150. stavak 5. i članak 136. stavak 4. Poslovnika,
A.	budući da se sustavna kršenja prava žena od strane Islamske Republike Irana i njezine „policije za moralnost” nisu smanjila pod predsjednikom Pezeškianom;
B.	budući da je iranska vlada 1983. uvela obvezno nošenje pokrivala za žene; budući da je Vijeće čuvara u rujnu 2024. odobrilo zakon o „zaštiti obitelji promicanjem kulture hidžaba i čestitosti”, kojim će se dodatno ojačati represija nad ženama koju provodi vlada; budući da su žene koje se pojave u javnosti bez pokrivala za glavu često žrtve uznemiravanja, pritvaranja, mučenja, pa čak i ubojstva;
C.	budući da je Ahoo Daryaei zbog navodnog kršenja pravila o pokrivalima za glavu bila žrtva uznemiravanja od strane službenika za sigurnost na sveučilištu; budući da je Daryaei, kao odvažan čin prkosa, sa sebe u znak prosvjeda skinula preostalu odjeću, slijedom čega je pritvorena te je, kao i nebrojene druge žene, obilježena kao „mentalno nestabilna” i zatvorena u psihijatrijsku ustanovu;
D.	budući da je iranska vlada najavila da namjerava otvoriti takozvanu kliniku za liječenje za žene koje se protive strogim zakonima o hidžabu; budući da je patologizacija otpora dio sustavnih napora iranskih vlasti da zataru neovisnost žena i kazne one koji se protive diskriminirajućim zakonima kao što su obvezno nošenje pokrivala i rodna segregacija;
E.	budući da se u memorandumu „Bahaističko pitanje” iz 1991., koji je potpisao vrhovni vođa ajatolah Ali Hamenei, poziva na to da se „blokira napredak i razvoj” bahaističke zajednice; budući da su tijekom ožujka i travnja 2024. od 93 pripadnika bahaističke zajednice koji su dobili poziv na sud ili bili zatvoreni najmanje 72 bile žene;
1.	oštro osuđuje sve veću i sustavnu represiju nad ženama u Iranu preko zakona i propisa kojima se ozbiljno ograničavaju njihova sloboda i njihova prava; žali zbog činjenice da su vlasti pritvorile Ahoo Daryaei i obilježile je kao „mentalno nestabilnu” te su je zatvorile u psihijatrijsku ustanovu; smatra da je represija nad ženama koje iskazuju političko nezadovoljstvo, a koja se provodi njihovim zatvaranjem u psihijatrijske ustanove, čin mučenja;
2.	poziva iranske vlasti da stave izvan snage sveukupno zakonodavstvo kojim se diskriminiraju žene i djevojčice te da hitno ukinu „policiju za moralnost” i sve druge represivne agencije;
3.	oštro osuđuje progon etničkih i vjerskih manjina; poziva na trenutačno i bezuvjetno puštanje na slobodu svih boraca za prava žena i žrtava proizvoljnog pritvaranja, uključujući pripadnice bahaističke zajednice Nedu Emadi i Parastoo Hakim, kao i građane EU-a;
4.	ponovno poziva Vijeće da Islamsku revolucionarnu gardu proglasi terorističkom organizacijom, uz napomenu da presuda Višeg regionalnog suda u Düsseldorfu o napadu na sinagogu u Bochumu 2022. sada pruža i potrebnu pravnu osnovu;
5.	apelira na iransku vladu da omogući neograničen pristup misiji UN-a za utvrđivanje činjenica i posebnoj izvjestiteljici za stanje ljudskih prava u Iranu; poziva da se obnovi i proširi mandat te misije kako bi se uključio mehanizam odgovornosti;
6.	poziva EU i njegove države članice da podrže pokret „Žene, život i sloboda”;
7.	nalaže svojoj predsjednici da ovu Rezoluciju proslijedi Komisiji, Vijeću, potpredsjedniku Komisije / Visokom predstavniku Unije za vanjske poslove i sigurnosnu politiku, Islamskoj savjetodavnoj skupštini i Uredu vrhovnog vođe Islamske Republike Irana.

